До прве олимпијске медаље, и то златне дошао је у штафети 4х100 метара слободно у Лондону заједно са Левоом, Жилом и Лефером (47,39), а Ањел је пливао у последњој измени у тренутку када је америчка штафета предвођена Рајаном Локтијем у тој измени имала убедљиву предност. Ањел је испливао убедљивих "46,74" у својој измени и донео Француској прво штафетно олимпијско злато у историји. Већ сутрадан Ањел је освојио и прво индивидуално олимпијско злато на 200 метара слободним стилом временом 1:43,14, најбржим резултатом у историји француског пливања. Трећу олимпијску медаљу у Лондону (сребро) освојио је у штафети 4х200 м слободно. Ањел је и тада пливао у последњој измени и са временом 1:43,24 остварио убедљиво најбоље време од свих пливача у тој дисциплини. У дисциплини 100 м слободно остварио је лични рекорд од 47,84 и заузео 4. место.